runetrust/blame-folketinget-dk huggingface dataset:
Bertel Haarder (V), 2003-02-26:
Og den mulige tvang vil blive bragt i værk her i forårsmånederne, både i Danmark og af EU, idet EU jo ikke selv har et asylsystem, men hjælper med hjemsendelserne, hjælper med at sikre, at det er trygt at vende tilbage, sådan at medlemslandene kan få godkendt deres hjemsendelser i det, der svarer til Flygtningenævnet.
Frode Sørensen (S), 2000-12-12:
Fungerer disse søndage ikke efter hensigten, vil det jo være nærliggende at foretage ændringer ved revisionen i 2005. For at undgå enhver tvivl om hensigten med den nye lukkelov: Det er Socialdemokratiets holdning, at vi nu har en fremtidssikret lov, som på en afbalanceret måde tager hensyn til kunderne, ikke mindst i de tyndt befolkede områder, tager hensyn til butikkerne og også tager hensyn til butikkernes ansatte.
John Vinther (KF), 1999-03-23:
Lovforslaget bygger, som det jo også fremgår af bemærkningerne, på det arbejde, som et udvalg nedsat af socialministeren har udført, og tilsigter at præcisere det offentliges omsorgspligt, nemlig at skabe klare forståelige regler for, hvornår der kan ske magtanvendelse over for personer med en betydelig og varig nedsat psykisk funktionsevne, og når det kan ske, hvilke indgreb der kan være tale om.
Bent Bøgsted (DF), 2010-02-25:
Dansk Folkeparti så gerne, at det var sådan, at man, hvis ikke man kunne bestride et arbejde, hvis man var for syg til at arbejde og man ikke havde mulighed for komme tilbage på arbejdsmarkedet, så ikke skulle slæbes igennem systemet med den ene arbejdsprøvning efter den anden.
Tom Behnke (FP), 1999-04-09:
Vi var fra Fremskridtspartiets side også lidt usikre på, hvad der lå i bestemmelsen og i det, der var skrevet i forslaget om, at hvis det var sådan, at der skete væsentlige ændringer i forhold til styrkens opgaver, ville man enten gå til Det Udenrigspolitiske Nævn eller til Folketinget.
Tina Petersen (DF), 2009-11-10:
Jeg skal ikke gøre mig klog på, om den skal ligge i Sundhedsstyrelsen, eller om den skal ligge i Socialudvalget eller Socialministeriet, bare vi kommer i gang med at få løst det her og får lavet en national handlingsplan, som man har gjort i Norge, England, Holland og andre steder i Europa.
Henrik Frandsen (M), 2026-01-08:
Da spørgsmålet om en forundersøgelse blev rejst i Granskningsudvalget, valgte Moderaterne ikke at støtte forslaget, på baggrund af at der var iværksat en uvildig advokatundersøgelse, som var meget dybdegående, og som jo som resultat havde en rapport på 300 sider med en hel række kritiske konklusioner.
Kristian Jensen (V), 2011-11-30:
Det gælder f.eks., når man kigger på regeringens forslag om en NOx-afgift, der godt nok nu er blevet midlertidigt udsat, men som stadig væk vil få stor betydning, f.eks. på Gartneriet Rosborg, og jeg ved, at deres direktør er taget til København i dag netop for at tale sin sag på det her område.
Per Stig Møller (KF), 2002-04-04:
Regeringen vil sammen med vore partnere i EU fortsætte med at fremføre vore kritiske synspunkter på den russiske håndtering af konflikten, sådan som jeg altså også selv gjorde det under mit møde med Ivanov i Kaliningrad den 6. marts i år. Vi vil udtrykke vor forventning om og tiltro til, at Rusland løfter sit ansvar for forbedring af den tjetjenske befolknings forhold og kommer frem med politiske løsninger.
Benny Engelbrecht (S), 2019-12-04:
Det er nemlig korrekt, at investeringstilskuddet til lokalbanerne, som spørgeren også siger, er fastlagt på baggrund af en vurdering fra år 2000, men dels er beløbet videreført og naturligvis pris- og lønopregnet, dels er det suppleret med et bloktilskud på udviklingsområdet, hvor størstedelen af finansieringen til privatbanerne kommer fra.
Peter Skaarup (DF), 2021-01-14:
Nej, vi går ind for retfærdig rettergang, og vi har sågar den tro, at vi i Danmark med vores veludviklede demokrati – og det gælder også inden for retsvæsenet, for vi følger med i, hvad der foregår i retsvæsenet, og vi følger også med i det i Folketinget – selv kunne lave lovgivning, der sikrer retfærdig rettergang.
Søren Kolstrup (EL), 1998-04-21:
Undervisningsministeriet har jo i flere år haft en ny og forbedret undervisningsvejledning om modersmålsundervisning liggende i skuffen, og jeg håber ligesom andre ordførere, at den nye undervisningsminister snarest vil udsende den ny vejledning om modersmålsundervisning.
Anni Matthiesen (V), 2013-05-31:
Men jeg vil også holde fast i, at hvis man begynder at ændre på de her ting og man på en eller anden måde skal have lavet et nyt indeks, så man kan følge, hvordan det udvikler sig osv., så vil det jo både kræve penge og tid, og det kan også risikere at udløse måske en masse ekstra bureaukrati. Så vil jeg sige igen, at det med at være lykkelig som menneske tror jeg måske mere handler om at sikre, at de rammer og for den sags skyld den politik, vi skaber her på Christiansborg, også giver en frihed til, at de enkelte mennesker selv kan tage en beslutning om, hvor de mener de kan blive lykkelige.
Jeppe Bruus (S), 2021-04-09:
Det er et værktøj til at logge teleoplysninger, som bliver brugt ganske meget af både vores politi og vores efterretningstjeneste til at sikre danskernes tryghed ved at kunne opklare både meget grov kriminalitet, terror, men altså også andre typer af lidt mere simpel kriminalitet, hvor det også er organiseret osv., fordi de her teleoplysninger er ganske vigtige i forhold til at kunne opklare kriminalitet.
Lone Møller (S), 2000-01-19:
Jeg kan se, tiden ikke tillader ret meget mere, men for Socialdemokratiet er det utrolig vigtigt, at der ikke kun satses på oplysning, men at der skabes rammer for den enkeltes sundhed ved at sætte ind med forebyggelse dér, hvor folk bor, arbejder, samt at sundhedsvæsenet inddrages meget mere.
Henrik Høegh (V), 2015-01-20:
Her udtaler KL direkte, at det er et økonomisk problem for en række forsyningsselskaber, at det her lovforslag tvinger dem til at lege pengeinstitut og give den fornødne kredit til de her borgere, som starter med en udsættelse af betalingen på 3 år og derefter kan begynde at betale.
Karsten Lauritzen (V), 2015-04-29:
Så jeg har valgt at stille spørgsmålet, fordi vi i Venstre er optaget af, at man i år og også næste år kan fortsætte med at køre studenterkørsel, som man har gjort de foregående år, uden at der i øvrigt har været sager om, at køre-hvile-tids-bestemmelserne har været overtrådt, eller at studenternes sikkerhed har været på spil.
Rasmus Nordqvist (ALT), 2015-10-20:
Ja, de her fem partier har givet hinanden håndslag på, at de skal bestemme, hvad der fremover skal overgives på den ene og på den anden måde, men vi har altså set en politisk udvikling, der også gør, at man måske godt kunne overtale de her partier gennem forhandlinger og politisk arbejde til eksempelvis at lave vejledende folkeafstemninger om nogle af de her ting.
Zenia Stampe (RV), 2025-03-28:
Jeg synes bare, det var lidt svært for ordføreren at nævne konkrete eksempler, og jeg tror, at når der er mange af os, der reagerer på den her midterretorik, så er det, fordi det er sådan et gammelt kendt politisk træk at forsøge at placere sig på midten og så lægge nogle andre ude på fløjene.
Karsten Nonbo (V), 2002-10-08:
Det, jeg mener, er, når man har nogle strækninger med motorveje og sogne- og kommuneveje tæt ved hinanden, så flytter man trafik. Jeg er da godt klar over, at man ikke gør det, som hr. Jacob Buksti insinuerede, nemlig at man kørte så langt for at køre på motorveje.
Morten Dahlin (V), 2024-05-15:
Men jeg må også være ærlig at sige, at der også er en del af de ønsker, der har været, hvor den faglige vurdering fra mit eller fra andre ministerier er, at de går imod EU-lovgivningen, og der har vi selvfølgelig måttet sige, at det kan vi desværre ikke ændre på.
Linea Søgaard-Lidell (V), 2024-11-14:
Konkret indfører lovforslaget et nyt regelsæt for vedvarende energi i transportsektoren, og det betyder, at både sø- og luftfarten nu vil blive inkluderet i vores nationale indsats for at omstille til grønnere energiformer, og det er et vigtigt bidrag, da begge sektorer er svære at omstille.
Karsten Nonbo (V), 2000-11-10:
I hytterne ændres tallene fra 0,13 m2 til 0,85 m2, altså næsten trekvart kvadratmeter, men udendørs på miljøgodkendt bund er spændet fra 0,20 m2 til 0,50 m2, altså ikke engang en tredjedel kvadratmeter.
Yvonne Herløv Andersen (CD), 1998-06-11:
Man kan jo på nuværende tidspunkt næsten sige, det er en uendelig forudsigelig debat, og jeg har da heller ikke tænkt mig at ændre på det, for det, jeg tror vi skal, er at hjælpe Socialdemokratiet og ministeren til at rette forslaget til, så det ligner det, der oprindelig kom frem i høringsprocessen.
Elsebeth Gerner Nielsen (RV), 2006-03-28:
Jeg kan sige, at der f.eks. er en meget berømt engelsksproget rejseguide, der hedder Time Out, hvori der står: Vi skal understrege, at åbenlys racisme er sjælden i Danmark, men selv for unge danskere, der betragter sig selv som hundrede procent politisk korrekte, er det helt normalt at bruge ord som andengenerationsindvandrere eller nydanskere om danskere, der ikke er helt, ja, I ved nok, ikke helt hvide.
Nick Hækkerup (S), 2020-06-12:
Og når nu vi har nedsat et rådgivende forum, som ikke alene omfatter ministerierne, men som også omfatter interessenterne på området – altså dem, som ved, hvad det drejer sig om – er det så ikke bedre, at vi spørger dem frem for at fare hurtigt frem med det og risikere at ramme forkert?
Morten Messerschmidt (DF), 2022-05-23:
Jeg betragter det faktisk som et af de helt store privilegier som formand for Dansk Folkeparti at få lov til at være sammen med de herrer, hr. Søren Pape Poulsen og hr. Jakob Ellemann-Jensen, og jeg kan sige, at vi har rigtig, rigtig mange gode timer sammen, især når vi ikke taler politik.
Rune Lund (EL), 2007-05-25:
Nu er det jo en kort bemærkning, jeg har her, så jeg vil da gerne stille hr. Søren Espersen et modspørgsmål, nemlig om hr. Søren Espersen så mener, at det var det værd, hvis det er 655.000 mennesker, som er døde i Irak, hvis det tal står til troende.
Jette Gottlieb (EL), 2001-04-19:
Der er meget rigtigt i, at social- og sundhedssektoren er et af de områder, der har meget store arbejdsmiljøproblemer, men hvad er så baggrunden for, at Venstre stemte imod, at man skulle udvide Bedriftssundhedstjenesten til at omfatte lige præcis de områder?
Gitte Seeberg (KF), 1999-02-26:
Som man allerede har været inde på i debatten, er der også alvorlige afgrænsningsproblemer med hensyn til, hvem der må indgå i forsøget, og jeg føler mig på ingen måde overbevist om, at man i forsøget rent faktisk er i stand til at ramme den målgruppe, som SF anfører.
Rasmus Prehn (S), 2016-03-16:
For det er simpelt hen så svært for mig at forstå, at en Venstreminister, en liberal minister, der plejer at slå på tromme for, at det skal kunne betale sig at arbejde, at det skal kunne betale sig at gøre en ekstra indsats og andet, pludselig laver om på incitamentet.
Peter Christensen (V), 2006-01-12:
Der er tale om vækst også i Vamdrup Kommune, og det vil fru Lissa Mathiasen se, hvis hun tager hjem til sit lokalområde og genoptager den drøftelse, fru Lissa Mathiasen har haft med de lokale politikere, og spørger om følgende: Er der flere penge til service i 2006, end I havde i Vamdrup i 2005?
Mikkel Bjørn (DF), 2024-02-20:
Synes ordføreren dermed overhovedet ikke, at vi bør tale om de frygtelige terrorhandlinger, der blev begået mod Israel den 7. oktober 2023, altså kvinder, der blev voldtaget på stribe, og familier, der blev pakket ind i ståltråd, og hvor der blev sat ild til dem levende?
Per Clausen (EL), 2011-12-15:
Heldigvis kan vi alt muligt, siger hr. Jens Joel, men er realiteten ikke den, at Merkel, Sarkozy og hr. Lars Løkke Rasmussen – bare for måske lidt ufortjent at få ham i samme kategori – jo helt klart siger, at den aftale, der er lavet mellem eurolandene, er løsningen, det er det, der skal til for at bringe eurolandene ud af krisen, mens de tyske socialdemokrater, de franske socialdemokrater, de svenske socialdemokrater og den tidligere formand for det danske Socialdemokrati siger, at det, vi ser her, er en borgerlig økonomisk politik, som ikke kan løse krisen, og at det, der er brug for, er en politik, hvor man investerer sig ud af krisen.
Jacob Buksti (S), 1998-06-10:
Til spørgsmålet om, hvorvidt det var fagudvalgene, der skulle give mandat, bliver jeg nødt til at sige, at hvis dét sker, ophæver man i realiteten Europaudvalgets status, for så atomiserer man fuldstændig arbejdet, og så er der egentlig ingen som helst grund til at behandle sagerne i Europaudvalget.
Pia Adelsteen (DF), 2014-11-25:
Jeg håber, der er nogle ting ved fonden, der gør, når man fra regeringens side har lavet »Naturplan Danmark«, hvor man siger, at der skal være noget sammenhængende natur, og der skal være nogle områder, som får bedre natur, at vi i forbindelse hermed også bruger fonden til at udpege, hvilke områder der skal opkøbes, hvilke arealer vi f.eks. ikke vil have dyrket, hvor går vi ind og investerer, og hvad vi kan bruge fondens midler til.
Pia Olsen Dyhr (SF), 2009-04-24:
Undersøgelser fra New Zealand, som jo ikke er det store cykelland, viser, at indførelsen af cykelhjelmspligt - vel at mærke for hele befolkningen - i kort tid medførte en nedgang i cyklismen, men efter en kort periode vendte det, og antallet af cyklister i New Zealand er oppe på det tidligere niveau.
Tom Behnke (FP), 1997-12-09:
Da Fremskridtspartiets ordfører, hr. Jan Køpke Christensen, desværre ikke kan være til stede, skal jeg meddele følgende på Fremskridtspartiets vegne: Der er nu foretaget en udmøntning af den aftale, regeringen indgik med Amtsrådsforeningen i juni 1996, og som går ud på en omfordeling af det offentlige vejnet mellem staten, amterne og nogle enkelte kommuner, og Fremskridtspartiet har som bekendt hverken lod eller del i denne aftale.
Preben Rudiengaard (V), 2003-03-13:
en recept, som patienten kan hente næste dag, og det vil sige, at hvis patienten ikke selv er i stand til at forklare nøjagtigt, hvilken medicin vedkommende får, kan man gå hjem og tage den test, man ønsker. Om fru Lene Garsdals medicin skal registreres?
Pernille Rosenkrantz-Theil (EL), 2003-02-28:
Så når fru Tove Videbæk lidt træt siger, at det er fjerde gang, forslaget bliver behandlet, vil fru Tove Videbæk formodentlig om nogle år meget træt sige, at det er så tiende gang, at det bliver behandlet - hvis det fortsat ikke er blevet vedtaget.
Jesper Petersen (SF), 2009-04-14:
Den har Dansk Folkeparti været med til at dæmpe muligheden for at få, fordi man er med til at skære ned i skat og sørge for, at der bliver barberet i antallet af medarbejdere i SKAT, og ved at sørge for at lægge hånd under den politik, som regeringen fører, så vi har en mangelfuld smuglerikontrol i Danmark.
Troels Lund Poulsen (V), 2017-05-03:
Jeg er helt villig til at drøfte det her, og jeg er også villig til at svare på det spørgsmål, der hedder: Mener ministeren, at der kan være behov for nye sanktioner over for flygtninge og indvandrere, der ikke lever op til kravene, når de er i praktik eller aktivering?
Hans Kristian Skibby (DF), 2012-02-21:
Men jeg synes måske, at Liberal Alliance skulle gøre lidt mere ud af at synliggøre det her såkaldte regnestykke over, hvordan alle de her nye velfærdsforbedringer skal kunne foregå i den virkelige og praktiske verden, når Liberal Alliance så samtidig foreslår, at vi skal fyre de her 40.000 mennesker og sænke vores statsbudget med 150 mia. kr.
Kim Behnke (FP), 1998-06-24:
Hvis man virkelig ville solidaritet, hvis man virkelig ville sørge for at hjælpe borgerne til en bedre opsparing, samtidig med at man ville tage en del af den kapital, der er i cirkulation, så kunne man jo bede os alle sammen om at indbetale 1 pct. eller 1,5 pct., eller hvor meget man nu synes, at man ville være bekendt at belaste borgerne med, og så lade os indsætte pengene på en konto efter eget skøn.
Maria Durhuus (S), 2024-04-24:
Jeg synes, det er vigtigt, at vi også taler om substansen, at vi også taler om at få det til at give sammenhæng, og så synes jeg, at det er god stil, at vi på den måde kunne lave en beretning eller kunne tage det her tilbage til udvalget, for som forslaget ligger i dag, kan Socialdemokratiet ikke støtte det.
Naser Khader (RV), 2003-04-03:
Hvis De Konservatives ordfører lyttede til min første tale, ville hun have hørt, at jeg bl.a. i forhold til public service-punktet foreslog et uafhængigt organ til vurdering og sikring af debat, udarbejdelse af rapporter og løbende vurderinger, flere sanktionsmuligheder, bøder m.m., inkludering af børn, unge og ældre som særlige grupper.
Tommy Dinesen (SF), 1997-11-20:
Det er alt sammen investeringer i milliardklassen, ja nok noget, der til sammen drejer sig om godt og vel 50 mia. kr. Så kan man selvfølgelig spørge sig selv, om det er nødvendigt at investere disse store summer, og dér er det SF's opfattelse, at det er det, og vi mener oven i købet, at man gennem mange år har forsømt trafikområdet.
Hans Kristian Skibby (DF), 2018-04-11:
Jeg tror heller ikke, at en EU-forordning umuliggør en praksis, hvor man ikke lægger så store gebyrer på, eller hvor man f.eks. lægger et gebyr på, ud fra hvor stor en omsætning man har i den pågældende virksomhed i forbindelse med investeringer i noterede aktier eller via investeringsforeninger.
Zenia Stampe (RV), 2026-02-17:
Det er jo en diskussion, vi har haft ovre i aftalekredsen, hvor det er blevet skudt til hjørne som sådan et slags fortolkningsspørgsmål, at ministeren siger, det her er en skærpelse, og vi siger, det er en lempelse, og så har den stået der.
Line Barfod (EL), 2009-11-04:
Men går fru Karen Hækkerup ikke ind for, at man også skal lægge en strategi for politiet og for demonstrationsledelserne, hvor man sikrer, at der kan være en dialog under afviklingen af demonstrationerne, så man lynhurtigt kan snakke sammen, hvis der er nogle problemer, så man kan sætte ind med dialog, også hvis der er mange fra udlandet, som ikke forstår dansk, men som man så måske kan give besked på engelsk og på anden måde sørge for en fredelig afvikling af demonstrationerne frem for at satse på, at det skal være konfrontation og masseanholdelser?
Anni Svanholt (SF), 1999-05-07:
at det, der nu foreligger her til behandling i dag, netop går et skridt i den retning, men vi vil også holde fast ved, at Danmark har forpligtet sig til en CO2-reduktion på 20 pct. år 2005, og der må overhovedet ikke være den mindste tvivl om, at det fortsat er det, man konkret arbejder for at få gennemført, plus de internationale miljøforpligtelser.
Aage Frandsen (SF), 2004-05-12:
Men er vi ikke enige om den virkelighed, som alle økonomiske teorier også bekræfter, at en jordskat alt andet lige betyder en dæmpning af priserne, og det vil sige, at en svækkelse af jordskatter alt andet lige også får priserne til at stige, ikke uendeligt, men begrænset.
Mette Frederiksen (S), 2020-03-10:
Det næste, vi kigger ind i, er konkret kompensation for nogle af de virksomheder, der kommer i klemme i forhold til aktivitetsnedgang, og så har vi aftalt med dansk erhvervsliv i går, at vi også vil dykke ned i noget af det mere branchebestemte, for dansk erhvervsliv har mange ansigter, og derfor bliver vi nødt til også at kunne lave en målrettet indsats.
Morten Messerschmidt (DF), 2008-01-18:
Må jeg så ikke spørge, om hr. Simon Emil Ammitzbøll kan pege på andre områder, som i dag er dækket af regeringens prærogativer og daglige arbejdsrutiner, og som hr. Simon Emil Ammitzbøll synes at det måske særlig for Det Radikale Venstre, der jo i lang tid har været uden for regeringen, hvilket er uvant for partiet, er betimeligt at overføre til Folketinget.
Frank Aaen (EL), 1998-05-06:
Det andet spørgsmål, som jeg gerne vil stille, er: Er Socialdemokratiet ikke betænkelig ved, at man så ensidigt tager arbejdsgivernes synspunkt i denne konflikt? Arbejdsgiverne har sagt, at rammen ikke måtte udvides, og det, som regeringen nu fastslår, er, at den ikke skal udvides, mens lønmodtagerne kræver, at rammen skal udvides. Man har altså taget stilling i konflikten til fordel for arbejdsgiverne og imod lønmodtagerne, og det vil jeg gerne have bekræftet.
Karen Ellemann (V), 2013-11-12:
Så man har altså rykket sig til at sige, at man ikke tør placere ansvaret i folkeskolerne og hos kommunerne, hvor det efter min mening reelt hører hjemme, men man vil sikre sig, at det så er ved indgangsdøren til ungdomsuddannelserne, og det er vi heller ikke modstandere af.
Per Clausen (EL), 2008-04-10:
Da jeg selv er tilhænger af den opfattelse, at vi måske lægger for meget vægt på den forskel, der naturligt er mellem kønnene, og underprioriterer det sociale, må det jo falde tilbage på mine forældre, som har opdraget mig på en sådan måde, at jeg ikke har fået den naturlige drift efter døden.
Bodil Thrane (V), 1999-11-25:
Det får mig så til sidst til at spørge ministeren, hvis der overhovedet er tvivl om den her rækkevidde af dommen og dermed retssikkerheden, om vi så kan være helt sikre på, at vi i Folketinget får det sat helt på plads, så vi ikke får en lov med tilbagevirkende kraft.
Frank Dahlgaard (UP), 2000-10-25:
Regeringen har tilkendegivet, at denne beslutning vil blive respekteret, og at der nu skal udformes en ny dansk EU-politik, som aktivt vil arbejde for et EU i flere rum. Hvis regeringen imidlertid vælger at fortsætte den hidtidige EU-inspirerede retorik, som mere eller mindre åbenlyst nedgør lande, som vælger ikke at deltage i alle EU-ordninger, ja, så nedgør regeringen i realiteten Danmark og modarbejder dermed danske interesser.
Peter Hummelgaard (S), 2020-05-07:
Men grundlæggende er bestemmelsen, som det er, vi snakker om her, altså § 6, stk. 3, nr. 2, møntet på de overenskomster, der ikke er egentlige chaufføroverenskomster på transportområdet, men som ikke desto mindre indeholder bestemmelser om løn for udført chaufførarbejde, og der er det jo så muligt efter § 6, stk. 3, nr. 2, at aflønne chaufførydelsen lidt dårligere end overenskomsterne på transportområdet.
Kirsten Normann Andersen (SF), 2017-04-20:
Og så skal vi selvfølgelig sikre, at arbejdsgiverne bærer ansvaret for, at den ansatte eller den borger, som udsættes for vold forårsaget af en syg borger, som vi havde ansvaret for, holdes skadesløs i forhold til erstatning, både i arbejdsskadeforsikringsøjemed og i forhold til de gældende regler for erstatning til ofre for vold.
Kristian Thulesen Dahl (DF), 2004-12-15:
Vi kan allerede her i efteråret se, at det var en god investering, at Dansk Folkeparti sagde, at hvis den skal være der, vil vi også være med til at fordele midlerne, for det har helt konkret sikret ikke en masse udenomssnak, men at der er gået penge væk fra integrationsprojekter til fremmede og over til udsatte danskere.
Anne Grete Holmsgaard (SF), 2004-05-06:
Vi har faktisk været meget åbne og har fokuseret på, at der, hvor der skal være tilskudsordninger, er der, hvor det ikke privatøkonomisk er rentabelt at investere i ellers eksisterende teknologier. Der, hvor det er privatøkonomisk rentabelt, handler det først og fremmest om at gøre det synligt og gøre det let at bruge løsninger, der kan spare på varmeforbruget. Med hensyn til energimærkningsordningen som en standard frem for en, man laver, når man er ved at sælge sit hus, hvilket jo er det tidspunkt, hvor man er absolut mindst motiveret for overhovedet at investere én krone i huset, så gav hr. Auken tilslutning til den.
Søren Søndergaard (EL), 2002-04-04:
Jeg vil også godt fremhæve vigtigheden af a-kassernes faglige forankring, både fordi det er positivt for den enkelte, at de mennesker, de kommer i kontakt med i a-kassen, har et kendskab til den enkelte person og det pågældende fag, og fordi mange mennesker, i forbindelse med at de bliver arbejdsløse, både har brug for hjælp fra a-kassen og faglig hjælp.
Elisabeth Arnold (RV), 2000-05-09:
Til hr. Søren Søndergaard vil jeg sige, at jeg er glad for at få bekræftet, at når der ikke er ligeløn i Danmark, så er det ikke EU's skyld, så er det på trods af, at EU har udstyret os med nogle fremragende direktiver, som danskerne bare ikke gider udnytte.
Mai Mercado (KF), 2015-04-28:
Nogle gange tænker jeg, at det må være utrolig dejligt at leve i Enhedslistens verden, for hvis der er en politisk problemstilling og man så ikke lige præcis går ind for den løsning, som Enhedslisten foreslår, så er det både kontradiktorisk, selvmodsigende og alt muligt andet, og det må jeg bare fuldt ud afvise.